Var du i bussen, eller så du ulykken? Tip os på sms 1224 (alm. sms-takst) eller send en mail til 1224@eb.dk.

En bus er kørt ind i Cirkusbygningen i Jernbanegade i København.

Hovedstadens beredskab har sendt en stor udrykning til stedet, men der er ingen tilskadekomne.

- Bussen har ramt en glasfacade i Cirkusbygningen, og vi har en ambulance og en akutlæge på stedet, men ingen er tilsyneladende kommet til skade, siger operationschefen hos Hovedstadens Beredskab, tidligere Københavns Brandvæsen. Der er tale om bus linje 5A.

Hovedstadens Brandvæsen sendte specialtjenesten og vagthavende indsatsleder til stedet.

- Vi skal sikre, at bygningen er stabil og at der ikke er risiko for sammenstyrtning, når bussen trækkes væk, siger operationschefen.

Årsagen til uheldet er ukendt, men tilsyneladende ramte bussen Cirkusbygningen med lav hastighed. Uheldet kan muligvis skyldes spildt dieselolie på vejbanen.

Foto: Henning Hjort

- Kør med forsigtighed omkring Vesterport i retning Jernbanegade, skriver Hovedstadens Beredskab på Twitter.

Bussen var tilsyneladende på vej mod Rådhuspladsen, da den skred ud ved det nye storbyggeri Axeltowers på hjørnet af Jernbanegade og Axeltorv. Bussens forende ramte en af de store glasdøre i Cirkusbygningen.

Central vagtleder på Politigården Kristian Aaskov siger, at der ikke er nogen meldinger om personskade. Det er uvist, hvor mange passagerer, der var i bussen, men alle passagerer er ude af bussen uden skader.

Var du i bussen, eller så du ulykken? Tip os på sms 1224 (alm. sms-takst) eller send en mail til 1224@eb.dk.